贈趙正之
作者：林敏功
朝代：宋

paragraphs: 君爲稻田官，君非力田科。
我令耕田夫，爲君奏田歌。
南畝茨粱稼，東郊烟雨蓑。
田家不作苦，奈此歲暮何。
憫憫望有年，一失成蹉跎。
立苗非不疏，稊稗常苦多。
小人剝良善，蓬蒿賤嘉禾。
去惡藉老農，芟夷戒駢羅。
夫君邦之彥，妙年加切磋。
治國與治身，此道終靡他。
人心不相遠，如以斧伐柯。
願君日顯榮，吾言期不磨。